VEGA og Live Nation præsenterer

**Architects bygger op til nyt metalbrag i Lille VEGA**

*Det engelske metalcore-band, Architects, vælter sig i anmelderroser for både deres liveshows og seneste album,* Lost Forever // Lost Together. De vender tilbage til Danmark *tirsdag den 3. marts og viser, hvordan hegnet skal nedlægges i Lille VEGA.*

**Engelske Architects excellerer inden for metalcore med nyt album**

Hvis man beskriver briterne i [Architects](http://www.architectsofficial.com/) som en hårdtpumpet kombination af kontrolleret vrede og ambitiøse musikalske og politiske ambitioner, er det nok ikke helt ramt ved siden af. Metalcore-bandet har med deres sjette album formået at besnære både anmelderne i hjemlandet og på dansk grund. De har nærmest alle haft de store superlativer i spil, når de skal beskrive Lost Forever // Lost Together.

“*Architects are a true national treasure and they continually pump out some of the most engaging, challenging and outright gnarly metal around”*

*Metal Hammer*  (8/10)

Hos danske Blastbeast fik albummet følgende beskrivelse: ”*Det her… Det er fucking fantastisk! Alle klassiske metalcore-formler bliver brugt, så nyskabende lyder det måske ikke på papiret.. Men i hænderne på Architects er selv de mest simple virkemidler grandiøse, overraskende og velfungerende*!”

Musikmagasinet Kerrang belønnede albummet med prisen for årets album sidste år.

**Spirtuel dekandence**

De elleve sange fanger med deres kompleksitet, høje tekniske niveau og intelligens hurtigt lytteren i bandets ambiente univers. Architechts er et meget politisk aktivt band, praktiserende veganere, og de bruger gerne tid på at promovere miljøorganisationen Sea Shepherd, så de mere politiske emner er også at finde i sangene.”[Broken Cross](http://www.youtube.com/watch?v=V_kjf2J7Als)” handler for eksempel om spiritualitetens dekadence ansporet af religiøs ekstremisme og mixer energiske melodier, potente guitar-grooves og elektroniske flader til et godt billede på hele albummets univers. På ”[Colony Collapse](http://www.youtube.com/watch?v=PlzBRwkwJUE)” fører en ensom violin an i en intens vekslen mellem let ballade og tung, eksplosiv metal.

Med sig på europa-turnéen har Architects Every Time I Die, Blessthefall og Counterparts, så bandet mener selv, at der er lagt op til de bedste og største liveshows i deres ti-årige karriere.

**Fakta om koncerten**   
Architects (UK)   
Tirsdag den 3. marts kl. 20.00   
Lille VEGA, Enghavevej 40, 1674 Kbh. V  
Billetpris:185 kr. + gebyr   
Billetsalget starter fredag den 29. august via VEGAs hjemmeside og Billetnet.